አስፈላጊውን ሰብዓዊ ድጋፍ ለማድረግ መዘጋጀታቸውን አጋሮች ገለጹ
 በድርቅ ምክንያት በተለያዩ የአገሪቱ አካባቢዎች የተፈጠረውን ችግር ለመቋቋም አስፈላጊውን ሰብአዊ ድጋፍ ለማድረግ ዝግጁ መሆናቸውን  ዓለም አቀፍ የመንግስት  የልማት አጋር ድርጅቶች ገለፁ፡፡እ.ኤ.አ በ2016 ተግባራዊ ለማድረግ የተዘጋጀው የሰብአዊ ድጋፍ አቅርቦት ሰነድ በዛሬው ዕለት በኢሊሌ ሆቴል ይፋ ሲደረግ የመንግስት የልማት አጋር ድርጅቶች  በድርቁ ምክንያት በአገሪቱ  ተጎጂ ለሆኑ ዜጎች ተገቢውን ድጋፍ ለማድረግ መዘጋጀታቸውን አስታውቀዋል፡፡ሰነዱ እ.አ.አ በ2015 የተፈጠረው ድርቅ ያስከተለው ችግርና እ.ኤ.አ በ2016 ድርቁ ሊያስከትል የሚችለውን ጉዳት ታሳቢ ያደረገ የምግብና ከምግብ ውጪ አስፈላጊ የሆኑ ድጋፎች ግብዓትን  ያካተተ ነው፡፡ብሔራዊ የአደጋ ስጋት አስተዳደር ማስተባበሪያ ኮሚሽነር አቶ ምትኩ ካሳ ቀደም ሲል በጥቅምቱ ቅድመ ምርት ወቅት የተረጂዎች ቁጥር 8 ነጥብ 2 ሚሊዮን መድረሱን ተናግረዋል፡፡  በበልግና መኸር ዝናብ እጥረት ምክንያት በኦሮሚያ፣ኢትዮጵያ ሶማሊ፣ አማራ፣ አፋር እና ደቡብ ብሔሮች ብሔረሰቦችና ህዝቦች ክልል የምግብ እጥረትን አስከትሏል ብለዋል፡፡አቶ ምትኩ እንዳሉት የተለያዩ ተቋማት የመኸሩን ወቅት መሠረት በማድረግ ባከናወኑት የዳሰሳ ጥናት አስቸኳይ የምግብ እርዳታ የሚያስፈልጋቸው ዜጎች  ቁጥር 10 ነጥብ 2 ሚሊዮን ደርሷል፡፡ ከዚህም ውስጥ 400ሺ ከአምስት ዓመት በታች የሆኑ ህጻናት፣  1 ነጥብ 7 ሚሊዮን ህፃናት፣ ነፍሰ ጡርና የሚያጠቡ እናቶች በንጠረ ምግብ የበለጸገ አልሚ ምግብ ያስፈልጋቸዋል ብለዋል፡፡በአሁኑ ጊዜ በድርቁ ምክንያት ድጋፍ ያስፈልጋቸዋል ተብለው የተለዩ ወገኖች ብዛት 10 ነጥብ 2 ሚሊየን እንደደረሰና ከዚህ ውስጥ የኦሮሚያ ክልል 37 በመቶ፣ አማራ 22 በመቶ፣ ሶማሌ15 በመቶ፣ ትግራይ12 በመቶ፣ ደቡብ ሕዝቦች 7 በመቶ እንዲሁም 4 በመቶ የሚሆኑት በአፋር ክልል እንደሚገኙ ታውቋል፡፡በአጠቃላይ ድጋፍ ለሚያስፈልጋቸው 10 ነጥብ 2 ሚሊየን ወገኖች 1 ነጥብ 4 ቢሊየን ዶላር ገንዘብ እንደሚያስፈልግና  ከዚህ ውስጥ 1.2 ቢሊየን ዶላር ለድንገተኛ ድጋፍ ሲሆን ቀሪው 213 ሚሊየን ዶላር ደግሞ ለሌሎች ተዛማጅ የድጋፍ ተግባራት የሚውል ይሆናል፡፡በመንግስት ደረጃ 97 ሚሊየን የአሜሪካን ዶላር እንደተመደበ አቶ ምትኩ ጠቁመው ከመንግስት ጎን በመሆን ድርቁን ለመከላከል በተደረገው ጥረት ድጋፋቸውን ላበረከቱ አካላት በሙሉ ምስጋናቸውን አቅርበዋል፡፡የተባበሩት መንግስታት የሰብዓዊ ጉዳዮች አስተባባሪ አሁና ኢዞኩዋ ኦኖቼ በበኩላቸው እንደገለጹት መንግስት በራስ አቅም ድርቁን ለመከላከል የወሰዳቸውን እርምጃዎችንና ጥረቶች አድንቀው በቀጣይም የመንግስት የልማት አጋር ድርጅቶች ድርቁን ለመመከት በሚደረጉት ተግባራት ድጋፋቸውን በማጠናከር ጥረቱን ይበልጥ  አጠናክረው እንደሚቀጥሉ ገልጸዋል፡፡